登石傘峰
作者：衛中行
朝代：唐

paragraphs: 威鳳昔未起，茲山嘉氣深。
逶迤抱川阜，蘿蔦方沈沈。
龍節稍巖徑，星軒伴幽尋。
嘗聞謝公事，今嘉昭曠心。
絕頂上巍峨，秋晨好登臨。
蘆洲辨微色，天籟聞虛吟。
支策睇歸湖，舒情凝遠岑。
徘徊繞靈傘，登坐延芳襟。
溪路鏁重扃，松門交翠陰。
貞姿在空谷，瑞色仍棲林。
晚靄覆迴汀，輕橈環碧潯。
探奇幸陪唱，願繼咸池音。
（見《會稽掇英總集》卷四）。